Delaware

**Delaware** on Ameerika Ühendriikide osariik.

Delaware piirneb põhjas Pennsylvania osariigiga, läänes ja lõunas Virginia osariigiga ning idas Delaware'i lahega, mille vastaskaldal asub New Jersey.

## Ajalugu
Eurooplastest jõudsid esimesena Delaware'i alale hollandlased. 1629. aastal asutas Hollandi Lääne-India Kompanii Zwaanendaeli kaubapunkti tänapäeva Lewesi linna kohal Sussexi maakonnas. Hollandlased aga tapeti kokkupõrkes kohalike Lenape indiaanlastega.

1638. aastal rajasid Rootsi kolonistid tänase Wilmingtoni linna kohale Fort Kristina kindluse, hiljem kasvas sellest välja Uus-Rootsi koloonia. 1655. aastal vallutasid selle hollandlased Peter Stuyvesanti juhtimisel. 1664. aastal vallutas ala tulevase Inglismaa kuninga, Yorki hertsog James II saadetud Inglise laevastik. Kuigi Delaware'i ala soovis endale Marylandi koloonia omanik Cecil Calvert parun Baltimore, andis Yorki hertsog 1682. aastal selle üle hoopis Pennsylvania provintsi omanik William Pennile, kes soovis oma kolooniale ligipääsu merele ja seetõttu liisis Delaware'i ala Yorki hertsogilt, selle nimeks sai "Lower Counties on the Delaware", vihjates selle asukohale Delaware'i jõe suudmes.

Penni kaks kolooniat olid algselt ühisvalitsuse all, kuid 1704. aastaks oli Pennsylvania kasvanud nii suureks, et kolooniate valitsused eraldati: Pennsylvania valitsus kogunes edaspidi Philadelphias, Delaware'i oma New Castle'is. Mõlemale kolooniale jäi aga ühine kuberner, kelleks olid William Penn ja tema järeltulijad. Delaware's hakati kasvatama tubakat, mis oli sõltuv orjatööjõust. 1776. aastal lõi Delaware Pennsylvaniast lahku ja liitus teise 12 kolooniaga.

Delaware on Ameerika Ühendriikide osariik alates 1787. aastast. 7. detsembril 1787 ratifitseeris Delaware esimesena USA põhiseaduse ja sellepärast nimetatakse teda esimeseks osariigiks.

### Nimi
Osariik on saanud nime Delaware'i lahe järgi, mis omakorda nimetati Virginia esimese kuberneri, 3. parun De La Warri Thomas Westi järgi.

## Kliima

Delaware'is on lähistroopiline kliima, ehkki tema põhjapiir ulatub parasvöötme piirile.. Atlandi ookeani läheduse tõttu on kliima mereline. Aastas sajab üle 1000 mm.. Hoolimata väikestest mõõtmetest (põhjast lõunasse 160 km) on osariigi põhja- ja lõunaosa vahel märkimisväärne erinevus keskmises temperatuuris ja sadava lume koguses. Siiski on Delaware'i kõrgeim ja madalaim temperatuur mõõdetud samas kohas, Millsboros. 27. juulil 1930 registreeriti seal absoluutne maksimum +43 °C ja 17. jaanuaril 1893 absoluutne miinimum –27 °C.

## Haldusjaotus
Delaware jaguneb 3 maakonnaks: Kent, New Castle ja Sussex.

## Rahvastik

2010. aastal elas Delaware'is 897 934 inimest.

### Suurimad linnad

## Majandus

Delaware'i 2008. aasta SKP oli 62 miljardit USA dollarit. 2005. aastal oli keskmine nädalapalk 937 dollarit, millega Delaware oli USA-s 7. kohal.

Delaware'is puudub ettevõtte tulumaks ettevõtetelt, mis on Delaware'is registreeritud, kuid ei tegutse seal. Seevastu kapitalimaks ettevõtete varadelt Delaware'i territooriumil on suhteliselt suur. Osariigi väiksuse tõttu peetakse seda pangandussektoris mittetegutsevatele ettevõtetele heaks lahenduseks. Pankadele kehtivad Delaware'is seevastu eriti ranged piirangud.

Rohkem kui pooled USA börsiettevõtetest ja 63% Fortune 500 ettevõtetest on registreeritud Delaware'is. Kapitalimaks annab 20% osariigi sissetulekust. Delaware'i peetakse USA kõige ettevõtjasõbralikumaks osariigiks. Seal on registreeritud üle miljoni ettevõtte, mis tähendab, et ettevõtteid on seal rohkem kui elanikke.

Töötus oli 1. jaanuari 2011 seisuga 8,5%.

Alkoholi müük on Delaware'is lubatud ainult vastavat litsentsi omavates ettevõtetes ja ainult kella 9–13. Kuni 2003. aastani oli alkoholi müük pühapäeviti keelatud.

Delaware on koos Montana, New Hampshire ja Oregoniga üks neljast osariigist, kus puudub käibemaks (sales tax). Alaskal ei ole osariiklikku käibemaksu, kuid on kohalikud käiemaksud.

## Viited

## Välislingid
* Delaware'i osariigi koduleht